遊峽山寺
作者：楊衡
朝代：唐

paragraphs: 結構天南畔，勝絕固難儔。
幸蒙時所漏，遂得恣閑遊。
路石蔭松蓋，檻藤維鶴舟。
雨霽花木潤，風和景氣柔。
寶殿敞丹扉，靈幡垂絳旒。
照曜芙蓉壺，金人居上頭。
翔禽拂危剎，落日避層樓。
端溪瀰漫駛，曲澗潺湲流。
高居何重沓，登覽自夷猶。
煙霞無隱態，巖洞詎遺幽。
奔駟非久耀，馳波肯暫留。
會從香火緣，滅跡此山丘。